JMPD-beamptes sterf toe voertuig in padblokkade inploegFoto: Verskaf deur die JMPD. Twee beamptes van die Johannesburgse metropolisie (JMPD) is Maandagaand op Witkoppenweg in Johannesburg doodgery toe ŉ voertuig in ŉ padblokkade ingeploeg het. Werner Vermaak, woordvoerder van ER24, het gesê paramedici is net ná 21:00 na die toneel in Paulshof ontbied. Hoofsupt. Wayne Minnaar, woordvoerder van die JMPD, het aan Maroela Media gesê die twee JMPD-beamptes wat oorlede is, is albei vroue. “Die voorval het plaasgevind toe ŉ vermoedelike dronk bestuurder van ŉ dubbelkajuit- Toyota Hilux-bakkie in ŉ groep beamptes, sowel as ŉ BMW, ŉ Hyundai en ŉ Porsche wat deur die beamptes afgetrek is, ingeploeg het,” het Minnaar gesê. Volgens Minnaar is twee passasiers en die bestuurder van die Hyundai ernstig beseer. Die bestuurders van die BMW en die Porsche is ook beseer, asook twee ander vrouebeamptes. “Die bestuurder van die Hilux is in hegtenis geneem. Daarna is ŉ bloedmonster geneem en hy is na die Sandton-polisiestasie vervoer.” Vermaak het gesê drie insittendes van een van die stilstaande voertuie by die padblokkade moes deur brandweerbeamptes uit die wrak bevry word. Volgens hom was een van hulle in ŉ baie ernstige toestand. Drie ander beseerdes is op die toneel ondersoek en vir geringe tot matige beserings behandel. Hulle is later na ŉ nabygeleë hospitaal vervoer vir mediese behandeling. David Tembe, die hoof van die JMPD, het gesê die voorval het hom sprakeloos gelaat. “Ek weet nie meer wat om te sê wanneer ons ons eie mense verloor terwyl ons die gemeenskap dien en so hard werk om ŉ einde te bring aan dronkbestuur en sterftes te verminder nie. Maar ons sal voortgaan om ons pligte uit te voer en die gemeenskap te dien.”